CELEX: 62011CN0670
Language: ro
Date: 2011-12-29 00:00:00
Title: Cauza C-670/11: Cerere de pronunțare a unei hotărâri preliminare introdusă de Conseil d'État (Franța) la 29 decembrie 2011 — Établissement national des produits de l'agriculture et de la mer (FranceAgriMer)/Société Vinifrance SA

24.3.2012   
            
            
               RO
            
            
               Jurnalul Oficial al Uniunii Europene
            
            
               C 89/6
            
         Cerere de pronunțare a unei hotărâri preliminare introdusă de Conseil d'État (Franța) la 29 decembrie 2011 — Établissement national des produits de l'agriculture et de la mer (FranceAgriMer)/Société Vinifrance SA
   (Cauza C-670/11)
   2012/C 89/09
   Limba de procedură: franceza
   
      Instanța de trimitere
   
   Conseil d'État
   
      Părțile din acțiunea principală
   
   
      Reclamant: Établissement national des produits de l'agriculture et de la mer (FranceAgriMer)
   
      Pârâtă: Société Vinifrance SA
   
      Întrebările preliminare
   
   
               1.
            
            
               Atunci când reiese că un producător care a beneficiat de ajutoare comunitare pentru stocarea mustului de struguri concentrat în schimbul încheierii cu agenția națională de intervenție a unui contract de stocare a achiziționat de la o societate fictivă sau inexistentă must de struguri, care a fost concentrat ulterior în numele și sub responsabilitatea sa și apoi stocat, se poate considera că producătorul menționat are calitatea de „proprietar” al mustului de struguri concentrat în sensul dispozițiilor articolului 2 alineatul (2) din Regulamentul (CEE) nr. 1059/83 al Comisiei din 29 aprilie 1983 (1)? Articolul 17 din același regulament este aplicabil atunci când contractul de stocare încheiat cu agenția națională de intervenție este afectat de un viciu deosebit de grav, în special cu privire la împrejurarea că societatea care a încheiat contractul cu agenția națională de intervenție nu poate fi considerată proprietara produselor stocate?
            
         
               2.
            
            
               Atunci când un regulament sectorial, precum Regulamentul (CEE) nr. 822/87 al Consiliului din 16 martie 1987 (2), introduce o schemă de ajutoare comunitare fără un sistem de sancțiuni în cazul încălcării dispozițiilor pe care le cuprinde, Regulamentul (CE, Euratom) nr. 2988/95 al Consiliului din 18 decembrie 1995 (3) este aplicabil în ipoteza unei astfel de încălcări?
            
         
               3.
            
            
               Atunci când un operator economic nu și-a îndeplinit obligațiile impuse printr-un regulament comunitar sectorial, precum Regulamentul nr. 1059/83, și condițiile pe care acesta le stabilește pentru a acorda dreptul de a beneficia de ajutoare comunitare și atunci când acest regulament sectorial prevede un sistem de măsuri sau de sancțiuni, cum este cazul articolului 17 din regulamentul citat anterior, acest sistem se aplică cu excluderea oricărui alt sistem prevăzut de dreptul Uniunii Europene, deși respectiva neîndeplinire a obligațiilor prejudiciază interesele financiare ale Uniunii Europene? Sau, dimpotrivă, într-un astfel de caz de neîndeplinire a obligațiilor, se aplică doar sistemul de măsuri și de sancțiuni administrative prevăzut de Regulamentul nr. 2988/95? Sau sunt aplicabile ambele regulamente?
            
         
               4.
            
            
               În cazul în care regulamentul sectorial și Regulamentul nr. 2988/95 sunt ambele aplicabile, cum trebuie să fie coroborate dispozițiile acestora pentru a se stabili măsurile și sancțiunile care urmează să fie aplicate?
            
         
               5.
            
            
               Atunci când un operator economic a săvârșit mai multe neîndepliniri ale obligațiilor prevăzute de dreptul Uniunii, iar unele dintre aceste neîndepliniri ale obligațiilor intră în domeniul de aplicare al sistemului de măsuri sau de sancțiuni prevăzut de un regulament sectorial, în timp ce altele constituie abateri în sensul Regulamentului nr. 2988/95, se aplică numai acest din urmă regulament?
            
         
      (1)  Regulamentul (CEE) nr. 1059/83 al Comisiei din 29 aprilie 1983 privind contractele de stocare pentru vinul de masă, mustul de struguri, mustul de struguri concentrat și mustul de struguri concentrat rectificat (JO L 116, p. 77).
   
      (2)  Regulamentul (CEE) nr. 822/87 al Consiliului din 16 martie 1987 privind organizarea comună a pieței în sectorul vitivinicol (JO L 84, p. 1).
   
      (3)  Regulamentul (CE, Euratom) nr. 2988/95 al Consiliului din 18 decembrie 1995 privind protecția intereselor financiare ale Comunităților Europene (JO L 312, p. 1, Ediție specială, 01/vol. 1, p. 166).